Baaise vrou sit lank vir reusebedrogLindy Sharp het R4 miljoen by haar werkgewer gesteel. ŉ Vrou van Port Elizabeth is 13 jaar effektiewe tronkstraf in die stad se handelshof opgelê vir bedrog van nagenoeg R4 miljoen. Lindy Johanna Sharp (45) het van 2013 tot 2017 as boekhouer by ŉ Baaise elektronikamaatskappy gewerk. In dié tyd, sê kapt. Anelisa Feni, Oos-Kaapse Valke-woordvoerder, het Sharp krediteure se bankbesonderhede na haar eie verander. “Sy het toe begin om geld uit die maatskappy se rekening na haar eie bankrekening oor te betaal,” sê Feni. “Voorts het sy haarself ŉ stewige salaris en vet bonus betaal, sonder goedkeuring van die maatskappy se direkteur.” Eindelik het die maatskappy altesaam sowat R4 miljoen weens haar skelmstreke verloor. Feni vertel die Valke het Sharp, wat op 5 Mei verlede jaar 45 geword het, in November 2017 in hegtenis geneem, maar die saak is eindelik eers Vrydag afgehandel.